《十虫吟》
宋代·舒岳祥

虫有促织儿，忧人不忧已。
华身有龙鸾，不出工女指。
瓦砾为堂奥，青莎作衣被。
一身可自了，剌剌不能已。
白露夜庭空，凄其行去矣。
金屋白玉床，贵人呼不起。

作者简介：（1236—?）台州宁海人，字舜侯，一字景薛。理宗宝祐四年进士。仕终承直郎。尝以文见吴子良，子良称其异禀灵识，如汉之贾谊。后以文学名。宋亡不仕，避地奉化，与戴表元友善，表元之学，得力于岳祥为多。尝读书于阆风台，人称阆风先生。著述统名《阆风集》。